
Ky projektligj parashikon disa ndryshime të domosdoshme në ligjin nr.10383, datë 24.2.2011, “Për sigurimin e detyrueshëm të kujdesit shëndetësor në Republikën e Shqipërisë”, të ndryshuar.

Një ndryshim i rëndësishëm lidhet së pari me  përmbajtjen e nenit  7, “Baza për llogaritjen e kontributeve”. Sipas projektligjit, baza për llogaritjen e kontributit  për personat e siguruar të punësuar është paga bruto  e të siguruarit. Për personat e vetëpunësuar si dhe për personat që duan të përfshihen në skemën e sigurimit shëndetësor vullnetar, baza e llogaritjes së kontributit është dyfishi i pagёs minimale  për efekt të llogaritjes së kontributit. 

Në bazë të ligjit që është në fuqi, duke filluar nga data 1 janar 2014,  baza për llogaritjen e kontributit të detyrueshëm të sigurimit të kujdesit shëndetësor për punonjësit e vetëpunësuar dhe për të siguruarit vullnetarë në skemën e sigurimeve shëndetësore është mesatarja ndërmjet pagës minimale dhe maksimale, për efekt të llogaritjes së kontributeve. Në shifra konkrete baza për llogaritjen e kontributit të sigurimit të detyruar shëndetësor është 57 078 lekë në muaj, [(19 026 + 95 130)/2], duke përcaktuar një detyrim mujor për t’u paguar prej 1 941 lekësh, nga kjo kategori të siguruarish. 

Me ndryshimin e paraqitur, baza për llogaritjen e kontributit për punonjësit e vetëpunësuar dhe për të siguruarit vullnetarë në skemën e sigurimeve shëndetësore është dyfishi i pagës minimale, për efekt të llogaritjes së kontributeve ose 38 052 lekë (19 026 x 2), duke përcaktuar një detyrim mujor për t’u paguar prej 1 294 lekësh, nga kjo kategori të siguruarish. Pra, për çdo të  siguruar sipas kësaj kategorie  do të ketë  ulje  mujore të detyrimit, prej 647 lekësh.

Vlerësohet se personat që do të përfitojnë nga kjo ulje e masës së kontributeve janë rreth 73 mijë vetë.

Efektet financiare vjetore të ndryshimit të bazës së llogaritjes së kontributit të detyruar të sigurimit shëndetësor për të vetëpunësuarit dhe për të siguruarit vullnetarë, duke pasur parasysh numrin aktual të kontribuesve të kësaj kategorie, janë rreth 550 milionë lekë, të cilat i ulen vlerës së kontributeve të sigurimeve shëndetësore qё paguhen nga të vetëpunësuarit në qytet dhe në fshat dhe të siguruarit vullnetarë.

Një ndryshim tjetër i rëndësishëm është riformulimi i pikës 1, të nenit 12, e cila parashikon shërbime esenciale për të tërë popullatën pavarësisht nëse janë të siguruarara apo jo.  Ndryshimi i propozuar është në përputhje me politikën e qeverisë në fushën e shëndetësisë për të ofruar shërbime bazë për të gjithë popullatën pa diferencim, kosto efektive  dhe lehtësisht të arritshme. Gjithashtu, ndryshimet e propozuara i hapin rrugën zbatimit të programit të kontrollit mjekësor bazë të të gjithë shtetasve rezidentë në Republikën e Shqipërisë, të grupmoshës 40-60 vjeç. Këshilli i Ministrave do të miratojë me vendim, elementet përbërëse të paketave të shërbimeve të urgjencës dhe kontrolleve tё pёrvitshme parandaluese në popullatë.

Ndryshimi tjetër që paraqitet është heqja e kufirit maksimal të bazës për llogaritjen e kontributeve për të punësuarit. Ky ndryshim konsiston në përcaktimin si bazë të llogaritjes së kontributit të pagës bruto të personit të siguruar. 

Ky ndryshim synon të shmangë regresivitetin që ekziston aktualisht në pagesën e kontributeve të detyrueshme.

Efektet financiare vjetore nga ky ndryshim, duke pasur parasysh ndryshimin në total të pagës bruto me pagën maksimale për efekt kontributesh, të përllogaritura nga deklarimet elektronike të subjekteve, janë 970 milionë lekë, të cilat i shtohen vlerës së kontributeve të sigurimeve shëndetësore.

Efekti financiar në total, si rezultat i ndryshimeve në këtë nen, shton me rreth 400 milionë lekë kontributet e sigurimeve shëndetësore. 

Ndryshimi  i parashikuar në nenin 2, të projektligjit, sjell uljen e numrit të anëtarëve të këshillit administrativ të Fondit nga 9 në 7 anëtarë. Ndryshimi i numrit synon të krijojë një model të unifikuar me të gjitha institucionet analoge, që udhëhiqen në këtë pikë nga kërkesat e parashikuara në ligjin nr.90/2012, “Për organizimin dhe funksionimin e administratës shtetërore”.  Pavarësisht nga reduktimi i numrit është mbajtur parasysh që këshilli administrativ të jetë  gjithëpërfshirës, duke pasur në përbërje të tij përfaqësues të qeverisë dhe të personave që kontribojnë dhe përfitojnë kujdes shëndetësor, si dhe të profesionistëve të kujdesit shëndetësor.

Ndryshimet në nenin 3, të projektligjit, kanë për qëllim të eliminojnë parashikimin e mëparshëm, sipas të cilit kryetari i këshillit kishte mandat                  1-vjeçar  dhe zgjidhej me  rotacion  mes anëtarëve përfaqësues të qeverisë. Në këtë mënyrë, sigurohet vazhdimësi dhe koherencë në vendimmarrje dhe politikëbërje, që janë të domosdoshme për vetë funksionet që kryen në bazë të ligjit këshillli administrativ. 

Në nenin 4, të projektligjit, janë pasqyruar disa ndryshime që lidhen me mënyrën e zgjedhjes së drejtorit të Përgjithshëm. Sipas projektligjit, drejtori i Përgjithshëm zgjidhet nga këshilli administrativ midis kandidaturave të paraqitura nga anëtarët e këshillit, nga një listë me jo më pak se tre kandidatë, sipas rregullave dhe kritereve të parashikuara në statutin e Fondit. Në këtë mënyrë, procesi i zgjedhjes së drejtorit të Përgjithshëm bëhët një proces real dhe efektiv, që garanton seriozitetin dhe profesionalizmin e kandidatëve që hyjnë në garë për këtë funksion shumë të rëndësishëm menaxhues.  

Në nenet e fundit të projektligjit janë parashikuar disa ndryshime, që lidhen me ndarjen më të qartë të disa  prej kompetencave të dy organeve drejtuese të Fondit, të këshillit administrativ dhe të drejtorit të Përgjithshëm. Në to saktësohet e drejta e këshillit administrativ për të miratuar numrin e përgjithshëm të punonjësve, statutin, rregullat ekonomike, financiare,  procedurale, të auditimit e të kontrollit, rregulla të tjera të brendshme, si dhe e drejta e drejtorit të Përgjithshëm për t’ia propozuar këshillit këto akte. 

Gjithashtu, drejtorit të Përgjithshëm, krahas kompetencave që lidhen me propozimin e numrit të punonjësve dhe miratimin e strukturave të brendshme, e të përshkrimeve të punës të punonjësve, i ka kaluar edhe e drejta e miratimit të rregulloreve të organizimit e të funksionimit të përgjithshëm të Fondit. Në këtë mënyrë, synohet të qartësohet funksioni menaxhues i drejtorit dhe të mbështetet me kompetencat e duhura që lehtësojnë drejtimin operacional të Fondit.

